इस प्रकार जैनधर्म में बताये गये आत्मा के इन मूलभूत 10 गुणों का सदैव स्मरण करके अपने जीवन में इन दश सिद्धान्तों को अवश्य अपनाना चाहिए। प्रतिवर्ष अनादिकालीन दशलक्षण महापर्व भक्तों को इन सिद्धान्तों को स्मरण कराने के लिए भाद्रपद मास में आता है, जिसको मनाकर भक्तजन अपनी आत्मविशुद्धि का अवसर प्राप्त करते हैं। इस महापर्व के समापन पर क्षमावणी पर्व भी मनाने की परम्परा है, जिसको मनाकर सभी श्रावक-श्राविकाएं परस्पर में किसी भी निमित्त से होने वाली मनोमलिनता को दूर करके आपस में क्षमाभाव धारण करते हैं। क्षमा धर्म से ही यह पर्व प्रारंभ होता है और इसी क्षमा धर्म के साथ पर्व का समापन होता है। अतः सहिष्णुता प्राप्त करके क्रोध का दमन करते हुए सदैव अपने जीवन में क्षमा का भाव धारण करना चाहिए और साथ ही अपनी आत्मा को सदैव मानरहित, सरल, पवित्र, सत्य, संयम, तप, त्याग, अपरिग्रह एवं ब्रह्मचर्य के भावों से विशुद्ध करना चाहिए।